Papersnake/gushiwen huggingface dataset:
喜西安严太守祷雨有感
朱诚泳（明代）

火云衔日烧天地，万井炎蒸腾火气。终南泰华翠欲乾，水底乖龙正昏睡。

大造茫茫不可呼，天符何事封江湖。岳神不敢作云雨，三川二麦垂焦枯。

神明太守共天职，廉平允合神明德。朝祈暮祷曲江池，马上去来无倦色。

南山缚虎斫其头，黄冠持篆沈中流。绿章飞奏沥肝胆，天门夜启风飕飕。

帝命金童追雨部，顷见云师布天宇。雷声震起五方龙，三日淋漓泻膏乳。

二麦从今庆有秋，更期百谷盈西畴。官家在在足仓廪，烝黎处处兴歌讴。

旱魃潜回灾沴息，多君独有回天力。秦人若解纪声诗，穹碑定伐南山石。
衡阳别妙喜老师
释了演（宋代）

倒骑铁马渡潇湘，澗草岩花不覆藏。
回雁峰高亲到顶，了无佛法可商量。
点绛唇（登郢州城楼）
袁去华（宋代）

楼槛凌风，四边浑是青山绕，水空相照。天末归帆小。

家在江南，三迳都荒了。何时到。暗尘扑帽。应被渊明笑。
舍绮霞阁五首呈石丈职方 其五 小山
韦骧（宋代）

嵌空寻尺立池津，池北池南孰可邻。草树自羞还自笑，凋荣一节任天真。
同声歌
黎遂球（明代）

今夕是何夕，侧身奉君子。明明银烛花，绸缪细相视。

罗帐画芙蓉，映面芙蓉紫。绣被横鸳鸯，正与鸳鸯似。

仰望牛女星，迢迢不如此。感君方寸恩，报君何所是。

愿为白藕丝，藏君心窍里。愿为衵衣带，抱君双腋底。

乱发缠君心，柔肤印君齿。四时愿皆春，愿作新花蕊。

永夜明月光，团圆愿初起。节候有盈亏，中怀长不毁。

咿喔鸡既鸣，婉娈未能已。
梅两绝
洪咨夔（宋代）

玉佩琼裾萼绿华，铜瓶清浸广寒家。
客怀无着春风处，醉向梢头嚼尽花。
予夏中卧病起已见落叶因取渊明诗门庭多落叶慨然知已秋赋十章遣兴 其七
李彭（宋代）

园中有奇货，雨满瓜芋田。一饱吾已足，望山思悠然。
春日题航头桥
翁洮（唐代）

故园桥上绝埃尘，此日凭栏兴自新。云影晚将仙掌曙，

水光迷得武陵春。薜萝烟里高低路，杨柳风前去住人。

莫怪马卿题姓字，终朝云雨化龙津。
拟挽歌五首 其四
郭祥正（宋代）

于生动以扰，既死静且潜。黄土假面目，青草为须髯。

荣华春风吹，憔悴秋霜沾。回嗟在世人，不识此理兼。
十月晦日睡起
王谌（南北朝）

睡起西窗午正蹉，小春天气尚融和。
颠狂绝笑檐前蝶，不道残阳已不多。
风蝶令 郑萍香大姊以词见寄，即和原调奉酬
许淑慧（清代）

虫语苍苔冷，斜阳雨过天。秋光到此最堪怜。正叹无聊喜奉、小到笺。

多感缠绵思，含情寄短篇。又添愁绪到吟边。却是海棠零落、满阶前。
在狱闻余师杨公诬逮获释踊跃成咏十韵
李梦阳（明代）

六苑中丞府，三边大将旗。先皇亲授钺，报主独搴帷。

朔漠威名壮，风霜鬓发衰。功高元避赏，道大不容时。

丞史轻周勃，朝廷重子仪。未论遭鵩鸟，先巳纵涂龟。

北固潜夫早，东山起谢迟。蛟龙没海阔，日月倒江垂。

杖屦金山寺，文章铁瓮碑。终颁陆贽诏，四海渐疮痍。
咏梅五十首呈史尚书
释绍嵩（宋代）

乱点琼葩艳艳明，半粘残雪不胜清。
春风十里梅花路，拄杖寻诗独自行。
九日类试院雨中制司送酒关子二首
李石（宋代）

学省三年别，文闱九日同。
登高迟曲糵，避湿到芎藭。
田舍飘零后，江湖震荡中。
忍将忧国泪，滴向菊花丛。
和徐思叔谢向大夫惠柑四首
彭龟年（宋代）

养生未得仙人术，治病徒寻药裹题。
安自从公橘中隐，细论火枣与交梨。
奉和谢氏三亭之韵 其二 仰高亭
王鏊（明代）

亭上悠然坐见山，东西回合隐如环。悬崖有路神先往，丛桂无言手自攀。

理到静中应自得，事于身外不相关。金堂玉室分明在，何事高人去不还。
和杨公济钱塘西湖百题 其三十 灵隐浦
郭祥正（宋代）

有灵何所隐，深浦老蒹葭。渔父一舟泊，却疑秋汉槎。
得子相七月书云颇有归志率尔奉答
王世贞（明代）

去雁来鸿未可迟，使君今拟挂冠期。椷开白日芙蓉老，读罢青天薜荔垂。

大海春声兼鼓角，小山寒色隐旌旗。人间尚有王生在，俯首风尘病不辞。
沁园春·一叶新凉
姚勉（宋代）

一叶新凉，又是西风，吹转素商。揽玉壶英气，锺为人物，银河精揽，融作文章。司巧天公，搀先七夕，分付天孙云锦裳。骑龙凤，自九霄飞至，万丈光芒。早年奏赋长杨。饱挹尽瀛洲风露香。问石渠天禄，借将班马，荷山锦水，暂作龚黄。药省春风，薇垣夜月，合佩仙花侍玉皇。明年里，饮寿椒何处，宣劝持觞。
白龙寺
靳更生（宋代）

不怯山寒风力尖，要登绝顶看龙潜。翚飞杰阁云穿栋，静镇禅关月满帘。

踏破松萝容极目，啸惊岩壑快轩髯。我来默印无边义，寄与孤铃语夜檐。
竹枝词十八首 其十六
朱同（明代）

阿侬家住第三桥，白粉墙低翠竹高。春光一日老一日，怕见花间飞伯劳。
花下叹
罗与之（宋代）

人生何处较穷通，天意元难测始终。
花落花开翻覆手，君看同此一春风。
黎惟仁梁少仲麦仲张黎君玺邀集浮丘 其二
区大相（明代）

闻有辽东鹤，千年始一还。我来仍未远，遗迹尚堪攀。

访旧期餐液，求仙忆住山。沧桑何足问，小别鬓成斑。
圣贤何常施
王安石（宋代）

圣贤何常施，所遇有伸屈。
曲士守一隅，欲以齐万物。
丧非不欲富，言为南宫出。
世无子有子，谁敢救其失。
祝舜俞少卿示曩岁葺蒙园陪游风什一编不度枵
苏籀（宋代）

清沂雩舞蹈前模，风咏先生于蒍于。
论述殊堪露门召，镌摩已化兔园儒。
台评公雅銛锋锷，杖齿袁遗抱笔觚。
草木溉培裁昼暇，忘忧兰桂富芳荂。
枕上闻风
王义山（宋代）

风撼林间万窍开，耳边雨带暮潮来。
似知书困难为宽，刚把天声为唤回。
春晓山行马上口占
武衍（宋代）

路转前山复后山，宿烟收尽薄生寒。
吟鞭忽指松梢月，绝胜城中楼上看。
与所盘诸君会石幡还和杜老曲江韵
丘葵（宋代）

青禽竹上弄毛衣，飞上檐头唤不归。
清景每於诗裹见，羁愁惟到海边稀。
僧回古殿山礬落，客散空斋蝙蝠飞。
独对青山已惆怅，此情犹是月时违。
点绛唇·湖上西风
晏几道（宋代）

湖上西风，
露花啼处秋香老。
谢家春草，
唱得清商好。
笑倚兰舟，
家尽新声了。
烟波渺，暮云稀少，
一点凉蟾小。
长安府舍十咏 其一 流泉
韩琦（宋代）

龙首高源析，螭吭乱玉锵。带花春共远，和雨夜何长。

冷撼青蛇影，平拖白练光。烦襟来自涤，可待濯沧浪。
奉和别鲁王
李敬玄（唐代）

绿车旋楚服，丹跸伫秦川。珠皋转归骑，金岸引行旃。

一朝限原转，千里间风烟。莺喧上林谷，凫响御沟泉。

断云移鲁盖，离歌动舜弦。别念凝神扆，崇恩洽玳筵。

顾惟惭叩寂，徒自仰钧天。
舒彦升运管以诗送来禽次韵
韩淲（宋代）

老眼相望肯作疏，来禽仍与好诗俱。清新更觉珠玑满，甘脆还知草木区。

此道在公谁复有，一官希世我如无。两峰赵叟尤堪笑，绝口轻肥只自癯。
镇远楼
傅霖（宋代）

揆日千年才御史，吟风八咏赵平章。层层梵阁联官阁，坦坦仙乡达帝乡。

伊里而今通北极，蓼泉自昔跨西凉。升平那数筹边策，舞羽虞阶击坏唐。
次韵韩康公
刘攽（宋代）

行马门阑与古同，客车连轸响隆隆。定知醉饱能容士，当信康宁尽属公。

剽得新声夸耳性，传将佳句愈头风。文人桃李多无数，珠玉旁边愧此翁。
熙宁蜡祭十三首
佚名（隋代）

英英礼文，既备而全。
严严四郊，屹屹紫坛。
百末旨酒，基敷若兰，
何以畏民，既寿而安。
题赵承旨玄真观图次易道韵
宇文公谅（元代）

天庆重归白发年，儒冠便脱卷吟毡。苍龙复佩游三岛，玄鹤还期朝九天。

灵运谁云先作佛，稚川自信后来仙。逍遥今出尘寰外，应笑扬雄尚草玄。
偕簿尉过石照山祷雨 其八
虞俦（宋代）

墨云沃日度轻雷，满载随车白雨来。更好夜凉工杼轴，篱根蚤有候虫催。
练光楼小集
王文治（清代）

偶借春光一倚楼，顿令才士感前游。十年残梦俱鸿爪，万里归人乍白头。

流水无情终惜别，名山有酒便消愁。拂衣更向沧江笑，何处云天是十洲。
和乔尹四绝 其二
何梦桂（宋代）

谁驾沧浪万斛舟，风涛未济正中流。同舟不用妨吟笑，自有舟师把舵楼。
句
赵逵（宋代）

皇心未敢宴安图。
次韵施仲益 其三
韩淲（宋代）

空斋秋净尚何须，梦草池塘句欲敷。风雨对床元不恶，更看春霁画江图。
次林明府清源洞壁间韵
胡仲弓（宋代）

解带临风卧看山，梦魂飞不到我间。
云蒸空翠和衣湿，石潄泉声透骨寒。
解语灵禽如有诉，倦飞野鹤自知还。
吟诗尽道阴居好，能几人来肯弃官。
菩萨蛮（访江东外家作）
程垓（宋代）

画桥拍拍春江绿。行人正在春江曲。花润接平川。有人花底眠。

东风元自好。只怕催花老。安得万垂杨。系教春日长。
碧琳馆三首 其三
弘历（清代）

殷怀周海㝢，深居敢宴盘。寸阴信不假，万几焉有閒。

轻裘念鹑结，玉食轸粝餐。圣狂别罔克，朝夕凛惕乾。

肯堂励方来，保此磐石安。
日暖万年枝
郑师贞（唐代）

禁树敷荣早，偏将丽日宜。光摇连北阙，影泛满南枝。

得地方知照，逢时异赫曦。叶和盈数积，根是永年移。

宵露犹残润，薰风更共吹。馀晖诚可托，况近凤凰池。
赠慧上人
戴叔伦（唐代）

仙槎江口槎溪寺，几度停舟访未能。自恨频年为远客，

喜从异郡识高僧。云霞色酽禅房衲，星月光涵古殿灯。

何日却飞真锡返，故人丘木翳寒藤。
江南曲四首
周文璞（宋代）

露下五愿秋，雨打三杨愁。
齐梁才子多，埋在青山头。
早秋江行
窦巩（唐代）

回望湓城远，西风吹荻花。暮潮江势阔，秋雨雁行斜。

多醉浑无梦，频愁欲到家。渐惊云树转，数点是晨鸦。
诗一首
魏野（宋代）

城里争看城外花，独来城里访僧家。
辛勤旋觅新鑽火，为我亲烹岳麓茶。
诸葛武侯铜蒺藜歌
黄兆麟（清代）

罡风卷空云四垂，扁舟驾浪帆不倚。篷窗开笥光陆离，云看武侯铜蒺藜。

芒耀四射形模奇，苔斑变作鳞之而。古如宝采腾鼎彝，峭如圭角森岐嶷。

锐如颖脱囊中锥，晃如霜锷生戟枝。是真神物何崛崎，当年武功屯虎貔。

风云八阵开鱼丽，连濠密布如棘茨。贼骑却顾奔且驰，定军山畔愁云迷。

五丈原头星陨辉，金刀祚尽哲人萎。此物光芒长不隳，邺宫铜雀久尘泥。

此物雷霆为护持，木牛流马千秋遗。奇筹转饷咸仰追，岂知当日雄军威。

杈丫满营助险巇，即今入手含霜晖。英风飒飒砭人肌，眼中如见千熊罴。

戈矛森列扬灵旗，昔读我乡陶园诗。汉中通守曾得之，毛君何缘憩神祠。

沙场寸铁行囊携，舟中濡笔不敢题，满江白浪腾蛟螭。
偈四首
释法恭（宋代）

见得彻，用时亲，
相逢尽是个中人。望空雨宝休夸富，
无地容锥未是贫。踏著秤磓硬似铁，
八两元来是半斤。
偈颂九十三首
释梵琮（宋代）

了知生死本来同，无数深红间浅红。
堪笑衲僧无用处，尽将衣钵付春风。
劳生正昏睡，侵晓已先行。
到家一著子，日出事还生。
立春后一日林孟易仲己叔吾兄弟
张家珍（明代）

大江佳气映朝晖，好鸟方随昨日归。临水种梅当荜户，对门垂柳即鱼矶。

何须乱世怀轩冕，却喜东风长蕨薇。更有芳邻能载酒，春眠真与世相违。
蝶恋花（牛楚）
杨无咎（宋代）

春睡腾腾长过午。楚梦云收，雨歇香风度。起傍妆台低笑语。画檐双鹊尤偷顾。

知指遥山微敛处。问我清癯，莫是因诗苦。不道别来愁几许。相逢更忍从头诉。
春日
崔鶠（宋代）

落日不可尽，丹林紫谷开。
明明远色里，历历暝鸦回。
病中偶成
汪藻（宋代）

衰病乃其理，移床卧南轩。虽怀饮冰忧，赖有清赏存。

春去芳草饮，罗生满庭萱。花房向夕敛，似与吾忘言。

数蝶亦多态，差差傍丛翻。客来同一欣，何必临芳樽。

常恐秋节至，严霜霣其根。吾生尚悠悠，眷尔安足论。
窦夔州见寄寒食日忆故姬小红吹笙，因和之
刘禹锡（唐代）

鸾声窈眇管参差，清韵初调众乐随。幽院妆成花下弄，

高楼月好夜深吹。忽惊暮雨飘零尽，唯有朝云梦想期。

闻道今年寒食日，东山旧路独行迟。
绝句二首 其一
严羽（宋代）

万里长江岁暮天，冰坚可渡不须船。雪堂老子迎君笑，化鹤归来又百年。
定风流
晁补之（宋代）

跨鹤扬州一梦回。东风拂面上平台。阆苑花前狂覆酒。拍手。东风骑凤却教来。

谪好伯阳丹井畔。官满。平台还见片帆开。上界虽然官府好。总道。散仙无事好追陪。
远亭
郑伯玉（宋代）

亭势孤高映小池，盘盘一道出林霏。
平诛岩腹草茅尽，直望海门烟火微。
树石满前供胜赏，溪山无处隐清晖。
宣城丽句人争诵，珍重阳春和者稀。
白发
陆游（宋代）

疾病侵壮年，发恐不及白；偶赖针石功，寓世成久客。
行年垂七十，霜雪纷满帻，耳目虽已衰，亦未与人隔。
濯缨千顷湖，送老五亩宅。
大布缝长衫，东阡复南陌。
答复礼禅师《真妄偈》
宗密（唐代）

本净本不觉，由斯妄念起。知真妄即空，知空妄即止。

止处名有妄，迷时号无始。因缘如幻梦，何妄复何始？

此是众生源，穷之出生死。
清白传家卷为刘安之题
边贡（明代）

清如渭川水，白如太白山。邈尔清白人，遥在山水间。

至清不可淆，至白不可涅。传子复传孙，一心如一辙。

山同今古色，水同今古流。清白苟不变，山水同悠悠。
寄徐季益四首
赵蕃（宋代）

吕氏多人物，譬之珠玉渊。
世官渠有命，家学定谁传。
籍甚群公誉，皆云正字贤。
掖垣君旧识，聊与话当年。
柳梢青 其三 西施
叶璧华（清代）

指点若耶。苎萝昔日，曾浣轻纱。迓到鸾车，迎归吴苑，锦绣春华。

效颦羞煞东家。采香径、花影横斜。休问君恩，五湖载去，烟水无涯。
登台为赤霞赵使君赋
宿凤翀（清代）

把酒临高台，雨霁秋初爽。席地坐莓苔，歌啸复偃仰。

凉风西北来，泠泠疏竹响。缥缈烟霞思，悠悠濠濮想。

日入千山暗，四野气漭沆。稍焉林岫明，月出东岭上。

长辞九州牧，愿作五湖长。矫矫野鹤姿，宁甘罥世网。

松径夜虚寥，幽人独还往。醉里欲眠时，山童拂罗幌。
戒坛
周文璞（宋代）

相君孙女小乘僧，身入只园佛律行。
三级戒坛秋色冷，个中蝼蚁亦长生。
夜寒
陆游（宋代）

清夜焚香读楚词，寒侵貂褐叹吾衰。
轻冰满研风声急，忽记山阴夜雪时。
题熙怡亭
沈辽（宋代）

齐山翠微青天外，西邻还云脩竹里。不如道人熙怡亭，巍然迥出青溪水。

云谁穷高视千里，亦不沮洳埋蓬藟。清晨门外千家供，落日香销一禅几。

欲知道人熙怡乐，泛舟偏向江淮舣。游人莫问老夫名，聊咏春红与秋紫。
闲居
王禹偁（宋代）

何必问生涯，幽闲度岁华。
有琴方是乐，无竹不成家。
吟里销春色，眠中见曙霞。
今年如未去，更拟种胡麻。
哭赵紫芝
戴复古（宋代）

呜呼赵紫芝，其命止于斯。
东晋时人物，晚唐家数诗。
瘦因吟思苦，穷为宦情痴。
忆在藏春圃，花边细话时。
南华寺谒能禅师像效唐体 其一
区大相（明代）

能公昔开化，千载扬宗风。惜生绝学后，沦被夷教中。

衣为曲阜履，钵即鼎湖弓。在法不在物，奈何惑愚蒙。

独有幽寂意，弥令孤赏同。
句
陈淬（宋代）

数奇不是登坛将，竹杖芒鞋归去来。
二老寄朱广微 其一
徐积（宋代）

二老相思又隔年，僧窗閒坐复何缘。吟翁最好盐城住，时把歌诗付酒船。
元处士自洛归宛陵山居见示詹事相公饯行之什因赠
许浑（唐代）

紫霄峰下绝韦编，旧隐相如结袜前。月落尚留东閤醉，

风高还忆北窗眠。江城夜别潇潇雨，山槛晴归漠漠烟。

一顷豆花三顷竹，想应抛却钓鱼船。
七娘子 高坡晓望
吴小姑（清代）

银云铺遍千株树。此中大有幽人住。忽睹遥村，微闻犬吠，荷樵人踏山花路。

昨宵看月香犹炷。小姑偕向门前步。罗袜轻寒，筠帘映影，晓鸦啼破琼城雾。
擢探花使三首
翁承赞（唐代）

洪崖差遣探花来，检点芳丛饮数杯。

深紫浓香三百朵，明朝为我一时开。

九重烟暖折槐芽，自是升平好物华。

今日始知春气味，长安虚过四年花。

探花时节日偏长，恬淡春风称意忙。

每到黄昏醉归去，纻衣惹得牡丹香。
句
葛宫（宋代）

翩翩燕子朱门静，狼藉梨花小院闲。
程文简公挽词
楼钥（宋代）

设卦探羲画，随山穷禹谟。
仰天真见象，画地可成图。
健笔凌前辈，残膏浃万夫。
登门嗟最晚，犹得觇宏摹。
秋夕遣兴四首 其三
林大钦（明代）

欲访乔松绝世名，人寰亲侣不胜情。婆娑素却是非障，宛在蓬瀛顶上行。
秋夜曲
刘基（明代）

木落霜露繁，乌啼夜方永。起行望明月，西风吹雁影。

雁飞一何急，乌啼安所集。徘徊不能寐，望月空伫立。

伫立河汉倾，谁家砧杵声。关山渺千里，何处不伤情。
听雨图为邓四丈湘皋题
彭洋中（清代）

嗟余久负联床约，对此茫茫百感生。岩穴待寻招隐地，波涛何似在山清。

百年聚首几风雨，四海知心两弟兄。今日相逢颍滨老，凄凉犹是说彭城。
送余子美归淮上
黄公度（宋代）

怪底穷途遭白眼，依然别酒对青春。
百年甘旨为贫计，千里羁栖有故人。
道在不妨轻去鲁，功成他日会归秦。
江淮若遇南飞翼，尺素无忘东海滨。
永嘉秋夕
真山民（宋代）

风战枯桐敲纸窗，拥裘无寐夜偏长。
樵楼三鼓夜将午，云雁数声天正霜。
寓世此身惊逆旅，宽怀何处不吾乡。
江头风景日堪醉，酒美蟹肥橙橘香。
三日雨后登俨然亭
陆深（明代）

萧萧竹树夹溪深，一雨初晴长绿阴。真意倘违空老大，野芳虽绿亦山林。

好风似旧穿高榻，流水如知绕素琴。东去大江知到海，为谁烟浪送归心。
送李念腾计部东还 其二
孙传庭（明代）

我本乾坤落漠人，与君倾盖即情亲。唱酬渐觉诗盈帙，欢赏频惊酒向晨。

此去东山原有约，由来北海自多宾。相怜漫订春明约，懒嫚那堪溷陌尘。
后九首
刘克庄（宋代）

痛定偶成短梦，惊回如近清光。
黄帕牙篦开卷，绛纱玉斧照廊。
越亭二十韵
元晦（唐代）

乏才叨八使，徇禄非三顾。南服颁诏条，东林证迷误。

未闻述职效，偶脱嚣烦趣。激水浚坳塘，缘崖欹磴步。

西岩焕朝旭，深壑囊宿雾。影气爽衣巾，凉飔轻杖履。

临高神虑寂，远眺川原布。孤帆逗汀烟，翻鸦集江树。

独探洞府静，恍若偓佺遇。一瞬契真宗，百年成妄故。

孱颜石户启，杳霭溪云度。松籁韵宫商，鸳甍势翔溯。

津梁危彴架，济物虚舟渡。环流驰羽觞，金英妒妆嫭。

笳吟寒垒迥，鸟噪空山暮。怅望麋鹿心，低回车马路。

悬冠谢陶令，褫珮怀疏傅。遐想蜕缨緌，徒惭恤襦袴.

福盈祸之倚，权胜道所恶。何必栖禅关，无言自冥悟。
句 其二
杨亿（宋代）

关榆渐落边鸿过，谁劝刘郎酒十分。
临江仙·走遍人间无一事
段成己（金朝）

走遍人间无一事，十年归梦悠悠。行藏休更倚危楼。乱山明月晓，沧海冷云秋。诗酒功名殊不恶，个中未减风流。西风吹散两眉愁。一声长啸罢，烟雨暗汀洲。
榆关
史胜书（清代）

镵天铓剑古阴山，苍莽郊原夕照间。犹有龙城飞将否？自吟秋色过榆关。
秦淮晚眺
张翥（元代）

赤栏桥下暮潮空，远火疏舂晻霭中。新月半天分落照，断云千里附归鸿。

严城鼓角秋声早，故国山川王气终。莫讶时来一长望，越吟荆赋思无穷。
送均父作江守
张扩（宋代）

平时衮衮向诸公，投老犹推作郡公。未觉朝廷疏汲黯，极知州郡要文翁。
双流遗爱祠为孔都宪乃翁题
周瑛（明代）

郎官皆百里，遗爱独双流。画壁丹青古，芳祠花木稠。

田畴侨与殖，礼乐偃曾修。血洒丽牲石，民心春复秋。
颂古
释道颜（宋代）

电火光中休草草，剑轮锋上莫忉忉。
等闲却放全身入，终不当头犯一毫。
诗偈 其三十六
庞蕴（唐代）

一时复一时，步步向前移。无常有限分，早晚即不知。

古人一交语，预办没贫儿。闻小须修道，莫待衰老时。

邂逅符到来，赚你更无疑。劝君不肯听，三涂真可悲。
阳羡寒辞和张椒卿六首 其一
孙原湘（清代）

绿波红舫即天台，花不知名烂漫开。我比刘晨更无赖，此番瞒过阮郎来。
依韵和长安龙图陈学士登煕煕台之什二首
魏野（宋代）

鹑野龙图陈学士，迎秋登眺称英奇。
一声玉管风流处，百尺金台雨霁时。
云近上清争缥缈，山连太白斗参差。
碧纱他日裁多少，笼得园园寺寺诗。
谢刘提干墨竹见遗二首
陈造（宋代）

龙孙袅袅初辞箨，凤尾娟娟拟受风。
疏影向人翩欲舞，梦残依约月庭空。
示僧 其四
释慧空（宋代）

一个端坐吃不足，二个同槃则有馀。缺齿老胡曾未会，洞传今古在吾徒。
留别新繁县灵庆院僧智公
梅挚（宋代）

粉里归来十二春，怜师心依我心淳。
他时行满重相见，兜率天上第几人。
樵歌三首
郑起（宋代）

出坳筑着牧牛儿，白石凿凿蒙茸披。
缪公无人宁戚死，独吹觱栗谁得知，
不如采樵同路归。
哭吕朴卿先生
丘葵（宋代）

潮士瞻韩木，莆民爱召棠。
名随天共远，身与物俱亡。
血碧一时恨，汗青千载香。
玄虬方陨蹶，螾蛭恣飞扬。
颂古二首 其二
释子涓（宋代）

乍雨乍晴山里寺，或来或去洞中云。满天星月明如昼，此境此时谁欲分。
登重光寺
吴栻（宋代）

上穷苍石蹑丹梯，祖意谁参只履西。晓阁浓阴云散岭，亥堂清影月双溪。

池开今日青铜鉴，碑立何年碧玉圭。静觉官名微可笑，南华经里一醯鸡。
贺王起（一作贺王侍郎典贡放榜）
广宣（唐代）

从辞凤阁掌丝纶，便向青云领贡宾。再辟文场无枉路，

两开金榜绝冤人。眼看龙化门前水，手放莺飞谷口春。

明日定归台席去，鶺鴒原上共陶钧。
寒溪寺拈香时国丧罢宴锡已三岁二首 其一
薛季宣（宋代）

社舞莫㛹娟，当修晋白莲。林梢开远嶂，花片落寒泉。

钟鼓铿锵甚，松篁影带妍。如来本无象，长老亦逃禅。

昔者溪为虎，如今突暂烟。万松晨径滑，九曲夏云连。

畦町苗初实，池塘滴尚涓。洁斋朝五日，清净乐三年。

要祝南山寿，南山寿十千。
岭南春色为林司训之子题
祁政（明代）

岭南春色无涯涘，红红紫紫纷纷是。崇兰丹桂总芬芳，秾李夭纷竞妍美。

风景融和万物新，江山佳丽不生尘。罗浮正与东瓯接，咫尺天南是剑津。

青春公子儒林秀，负笈来游自闽右。彩衣戏罢览芳华，挹得天香盈两袖。

客邸相逢能几时，悠悠又动故园思。与君莫惜临河别，上苑看花更有期。
失调名
王沂孙（宋代）

挑云研雪。
首夏
俞桂（宋代）

槐幄阴阴蔽绿扉，池抽荷叶落蔷薇。
梁间紫燕新雏弱，来傍檐前旋学飞。
古春意亭为张真人赋
胡俨（明代）

茫茫堪舆间，孰究太古初。天地混沌中，一元根化枢。

运启摄提格，条风始吹嘘。勾萌茁万汇，人备三才俱。

至今千万年，元贞迭藏输。龙马出河涘，羲皇彰灵图。

对待三十六，淑气总昭苏。初阳奋重泉，黄钟动葭莩。

太音閟清庙，玄水湛方诸。达人契玄理，作亭静以居。

和顺自中积，德音畅以敷。萋萋阶前草，一帘生意舒。

园林度鸣禽，柔荑蔼芳腴。怀哉广成子，至道不烦迂。
暮春于山谷寺上方遇恩命加官赐服酬皇甫侍御见贺之作
独孤及（唐代）

天书到法堂，朽质被荣光。自笑无功德，殊恩谬激扬。

还登建礼署，犹忝会稽章。佳句惭相及，称仁岂易当。
寄长沙许侍御
李群玉（唐代）

三年文会许追随，和遍南朝杂体诗。未把彩毫还郭璞，

乞留残锦与丘迟。竹斋琴酒欢成梦，水寺烟霞赏对谁。

今日秋风满湘浦，只应搔首咏琼枝。
七月二十三日题李亭之墨梅
杨万里（宋代）

夏热秋逾甚，寒梅暑亦开。
无尘管城子，幻出雪枝来。
次韵韩宗弼太祝送游太山
苏辙（宋代）

羡君官局最优游，笑我区区学问囚。
今日登临成独往，终年勤苦粗相酬。
春深绿野初开绣，云解青山半脱裘。
回首红尘读书处，煮茶留客小亭幽。
答双溪兄简即步原韵
唐秩（明代）

西郊有路透东郊，尘病情牵万里遥。啼鸟不愁秋出院，好风常带水过桥。

此时酒醉醒还梦，何处山堪渔更樵。夜半月明帘外坐，不知花影为谁娇。
寿昌寺
张伯垓（宋代）

尘埃终日事无穷，不得探真问远公。莫讶殷勤题粉壁，重来应见碧纱笼。
谢淮东廉司经历马九霄画鹤见寄
许有壬（元代）

骑上扬州不可招，一朝蜕影入冰绡。凡夫岂敢留仙骥，却遣衔书赴九霄。
游终南山杂咏 草堂
李騊（宋代）

入门脩竹耸琅玕，坐久香风拂画栏。春色正秾双桧静，朝光初画一峰寒。

翠萦虚室尘襟阔，冷逼疏窗夜梦残。物外闲心殊未惬，殷勤重画白云端。
寄赵大资
苏泂（宋代）

刘向拳拳老更忠，外家恩泽尽侯封。
分明社稷苍生计，只在平居畎亩中。
二月五日雪
梅尧臣（宋代）

二月狂风雪，寒威晓更加。
省闱轻忌粉，苑树暗添花。
有梦皆蝴蝶，逢袍只紵麻。
冻吟谁料我，相与赌流霞。
送道觉游天童山
王之道（宋代）

小雨新晴接重九，猎猎西风振衰柳。
二禅过我欲东游，为说偕行得衣友。
天童老人笑垂手，应问师来欲何取。
相逢莫作一日留，袖取鄞江过淮右。
顾学正挽辞
黄裳（宋代）

行人缘断绝，吊客泪纵横。白发双亲重，青衫一命轻。

仙丹谁际会，禅颂自分明。去住无寻处，今生与后生。
洞仙歌·杜子美草堂
李齐贤（元代）

百花潭上，但荒烟秋草。犹想君家屋乌好。记当年，远道华发归来，妻子冷，短褐天吴颠倒。
卜居少尘事，留得囊钱，买酒寻花被春恼。造物亦何心，枉了贤才，长羁旅、浪生虚老。却不解消磨尽诗名，百代下，令人暗伤怀抱。
以前韵再继五绝
王洋（宋代）

春风待看百花奔，旧事知谁可共论。
颜色不曾追谷好，从他蜂蝶自劳魂。
信阳大雪
张九镡（清代）

关门一夜嘶严风，鸡鸣霰集寒镫红。平明径问信阳道，风花飒沓云溟濛。

凌兢驴影冻欲死，虽有健步难为工。客言河北艰难至，河冰十月声琤琮。

太行雪片大如席，飞狐倒马谁能穷。劝君爱此琼贝色，此行所历将毋同。

江淮咫尺动愁绝，轻烟点鬓如飞蓬。眼明竹树尚历落，手掇沙石皆玲珑。

汝南城郭在何处，回首不见关南东。凭陵荆楚压淮蔡，青山一发来天中。

冥厄塞前聚虎穴，嵖岈峰里留蚕丛。当年封狼据平地，长戈快戟森刀弓。

悬瓠池边寂不备，坐令鹅鸭参军容。英雄闲道颇制胜，要与夜雪成奇功。

豪吟对此意飞动，举杯一笑惊长空。
扶沟白鹤观有苏子兄弟赠黄道士诗二阕县令周
郑獬（宋代）

道士黄初平，爱酒老不衰。
二豪留醉墨，潇洒白云辞。
流莺境寂寞，无复落花枝。
空馀凤凰字，犹得周郎悲。
喜张仲景范与蔡仲见过
晁公溯（宋代）

昔游房相湖，乃适与子逢。
迨其景将入，不尽湖所穷。
今子联翩景，二难复相从。
散策破莓苔，循池咏芙蓉。
子勿谡池小，托方儋耳翁。
名重觉景胜，人贤增地雄。
老夫实自庆，得为使君公。
饮食玻璃江，日汲水一钟。
洗我崑崙心，充我云梦胸。
巾车且少留，乐当与子同。
径幽木阴茂，土腴莲实丰。
凌波挽碧茎，剪房剥青蓬。
吾兄犹在远，按节临泸戎。
吾亦思飘然，摄身乘清风。
赠算数汪生
方岳（宋代）

貂蝉勋业麒麟画，自有夔龙向上人。
数本不为吾辈设，风烟之句水云身。
潞河泛舟
如松（清代）

秋空雁影碧天高，一艇西风水半篙。深柳蝉声鸣断续，蓼花红处识东皋。
送李路钤万入京
李昴英（宋代）

运厄南州暴吏专，鹖冠却有好官员。
捕猺怕损平人命，制锦尽官常例钱。
枘凿一言辞辟郡，胸襟三略合筹边。
景文匹马长相过，我愧才非玉局仙。
次乔口
释显万（宋代）

乔口知名久，烟沈水国寒。受风帆腹饱，歇雨橹脐乾。

五渚源流异，长沙气象宽。山川济吾胜，待月倚墙竿。
游云居寺即景杂咏八首 其六 声轮洞
弘历（清代）

绝峭忽亩平，牝洞依阳巘。何年耆阇窟，中閟三车典。

空色难为方，喧寂信皆善。大士坐如如，万劫法轮转。

随喜欣始遇，于斯会不浅。
满江红 其二 雨花台用前韵
吴潜（宋代）

玛瑙冈头，左酾酒、右持螯食。怀旧处，磨东冶剑，弄清溪笛。

望里尚嫌山是障，醉中要卷江无滴。这一堆、心事总成灰，苍波客。

叹俯仰，成今昔。愁易揽，欢难觅。正平芜远树，落霞残日。

自笑频招猿鹤怨，相期早混渔樵迹。把是非、得失与荣枯，虚空掷。
夜坐池上用简斋韵
朱槔（宋代）

落日解衣无一事，移床临水已三回。
斗沉北岭鱼方乐，月过秋河雁未来。
疏翠庭前供答话，浅红木末劝持杯。
明明独对苍华影，莫上睢阳万死台。
丁巳六日洞中作是时春已踰旬梅萼未吐
罗洪先（明代）

山田十载自开荒，每觉春来涧水长。简出不缘堪却老，忘饥真水代休粮。

窗前听鸟知林静，洞里烹茶爱草香。何事梅花开独晚，似留孤洁对群芳。
愤雨
张嵲（宋代）

莽莽屯云接四溟，直疑天漏地维倾。
此生觊望尽灰冷，但愿耳边无雨声。
次宋省斋木犀 其二
杨公远（宋代）

颢气清如许，全钟在木犀。碎金羞色浅，片脑愧香低。

根析蟾宫种，诗吟茧纸题。折来供鼻观，何用上天梯。
和北城友人
丘葵（宋代）

桐边一叶地，相望立秋风。
昔别已三载，今来成两翁。
醒初无异醉，穷亦岂殊通。
却笑甲辰一，雌雄自不同。
题立雪图
范成大（宋代）

堂下心如铁，庵中语似雷。
有人参此语，三个一坑埋。
句
王之道（宋代）

霜蕤不艳薇争白，檀蕊无烟蕙惜馨。
赵紫芝雪中见寄 其一
释居简（宋代）

易销知地燥，未济识天悭。凹凸难行处，模糊转盼间。

定应凭小槛，频看钓沧湾。嫩煮添茶兴，何须倒玉山。
摸鱼儿
马熙（元代）

买陂塘旋栽杨柳，参知老圃机务。宰相得请归田里，久旱忽逢甘雨。

怀鄂渚。怅黄鹤楼前，鹦鹉翔烟屿。清魂可语。奈信美江山，无穷湖海，难得故乡趣。

西园地，天意昔年曾许。埙篪近协音吕。筑台浚沼方竣事，更办雪儿佳句。

仍酹醑。为祷尔三家，恐有治园谱。今吾胜古。问孟氏芳邻，何时康乐，何似柬之圃。
颂古
释道颜（宋代）

官路无人独自行，两家公验甚分明。
路傍偷贩私盐客，草里蹲身过一生。
秋夜雨中怀友
武元衡（唐代）

庭空雨鸣骄，天寒雁啼苦。青灯淡吐光，白发悄无语。

几年不与联床吟，君方客吴我犹楚。
汪贵之挽诗
王炎（宋代）

洗涤膏粱习，熟熏班马香。
吹竽多炫鬻，韫玉独深藏。
不作山中相，应为地下郎。
一夔家有子，虽没未云亡。
次韵俞东村见示四首 其二 忆弟季明
董纪（明代）

池塘春草梦依依，明月清风半掩扉。今夜灯花何太喜，多应洱海有书归。
山路偶兴
白居易（唐代）

筋力未全衰，仆马不至弱。又多山水趣，心赏非寂寞。

扪萝上烟岭，蹋石穿云壑。谷鸟晚仍啼，洞花秋不落。

提笼复携榼，遇胜时停泊。泉憩茶数瓯，岚行酒一酌。

独吟还独啸，此兴殊未恶。假使在城时，终年有何乐。
奉陪郑中丞自宣州解印，与诸侄宴馀干后溪
刘长卿（唐代）

迹远亲鱼鸟，功成厌鼓鼙。林中阮生集，池上谢公题。

户牖垂藤合，藩篱插槿齐。夕阳山向背，春草水东西。

度雨诸峰出，看花几路迷。何劳问秦汉，更入武陵溪。
菩萨蛮（三）
王齐愈（宋代）

兽喷香缕飞长昼。昼长飞缕香喷兽。迎日喜葵倾。倾葵喜日迎。卷帘双舞燕。燕舞双帘卷。清簟枕钗横。横钗枕簟清。
和范景仁王景彝殿中杂题三十八首并次韵其十
梅尧臣（宋代）

金有披沙得，花应不可多。
栽培由地方，艳色与天和。
玉座君王赏，朱栏将相罗。
称觞千万寿，繁叶奈香何。
虎山岩
陈肇兴（清代）

路转青山曲，崎岖石径斜。一鸠啼古刹，尽日落梅花。

竹老堪医俗，僧忙恼出家。题诗聊赠佛，不必计笼纱。
句
佚名（唐代）

芫花半落，松风晚清。
放榜诗（太和八年放榜，进士多贫士）
佚名（宋代）

乞儿还有大通年，三十三人碗杖全。
薛庶准前骑瘦马，范酂依旧盖番毡。
故居
郑刚中（宋代）

北山三十里，忆得旧书堂。
小径通蔬圃，新醅压酒床。
晚凉荷叶嫩，细雨橘花香。
此梦今何许，随缘又一方。
句 其三
梅询（宋代）

茶煮鸦山雪满瓯。
荅王无功冬夜载酒乡馆
崔善为（唐代）

颁条忝贵郡，悬榻久相望。处士同杨郑，邦君谢李疆。

讵知方拥彗，逢子敬惟桑。明朝蓬户侧，会自谒任棠。
游翠岩六首
舒坦（宋代）

翠岩老禅和，欲退未容请。
聊许隐堂人，先点广轩境。
高松有寒隐，孤云无定影。
草暖幽涧香，鸟啼隐画永。
一笑碧云傍，未羡匡庐顶。
虎丘燕集送□□□之秣陵分赋涵空阁
马麟（元代）

步游灵岩山，陟彼涵空阁。层峦郁深迥，结构俯寥廓。

梯石拥阑干，飞轩并崖壑。湖光日滉漾，云气纷栖薄。

矫首纵遐观，湛宇翔群鹤。秦淮渺何许，引领心有托。

饮饯相晤言，朋知足娱乐。殷勤送子行，清风振台柏。
偈颂六十七首
释原妙（宋代）

周行七步犹成迹，槨示双趺岂易收。
微雨洒花千点泪，淡烟笼竹一堆愁。
农家
吴仙湖（宋代）

农家冬事足，何处不祈禳。
煨芋分儿食，篘醪唤客尝。
犬眠茅舍暖，犊跳野田荒。
勿遣官租急，令渠乐岁康。
和峻伯蓬莱阁六绝 其六
王世贞（明代）

君汎仙槎拟问津，我从东海学波臣。隋珠却坠双明月，鲸岛寒光夜夜新。
次韵唐诵植棕榈三绝句 其三
刘摰（宋代）

种兰不当户，李以苦见容。珍重主人意，东亭非要冲。
哭倪氏女弟亡儿传孙
陈襄（宋代）

骨肉天涯别，风尘客子悲。
孟州新丧妹，变峡继亡儿。
烛暗猿啼夜，城空日落时。
肝肠已无泪，只是脑中脂。
次韵萧德起见寄
林季仲（宋代）

漫求三釜禄，浪走十年尘。
白发不饶我，虚名能中人。
溪山閒始见，鱼鸟静相亲。
共对一庭月，谁非吾近邻。
一春屡有阳明之约雨辄尼之将旋幕侍外舅来游
施枢（宋代）

几有行山约，山灵圣得知。
仙家宁易到，尘世亦何为。
草润非烟石，花流止水池。
不晴还不雨，正是卖饧时。
赠苏炼师
白居易（唐代）

两鬓苍然心浩然，松窗深处药炉前。携将道士通宵语，

忘却花时尽日眠。明镜懒开长在匣，素琴欲弄半无弦。

犹嫌庄子多词句，只读逍遥六七篇。
中秋日怀寄潘邠老赋
贺铸（宋代）

西戍角声清且哀，东城鼓动殷然雷。
雨阑伏槛月可待，风横檥然君不来。
得酒未容欢独伯，把书端与睡为媒。
雪堂歛谷急还舍，更约头陀黄菊开。
远招十五叠 其九
顾璘（明代）

歌九叠兮君有家，桂楣兰櫋芳且华。图书充筵宾客美，豆笾圆方肴核佳。

愿君亟归栖故处，鬼神呵护无龙蛇，魂兮归来乐无涯。
送滕教妇二首
陈淳（宋代）

本是山林一陋蒙，何心驰骛利名中。
只因尺檄来蓬户，故策驽才入藻宫。
既尔薰陶知厚德，又於历练熟颓风。
区区未饫高山仰，何事征蹄今已东。
句
幸夤逊（唐代）

寒艳芳姿色尽明。
病愈简刘小村
文天祥（宋代）

秋光沁人骨，意气晓来新。
古鼎龙团雪，虚檐麈尾春。
商山弈棋老，赤壁洞箫宾。
风月真仓扁，招呼入屋频。
奉和袭美酒中十咏。酒垆
陆龟蒙（唐代）

锦里多佳人，当垆自沽酒。高低过反坫，大小随圆瓿。

数钱红烛下，涤器春江口。若得奉君欢，十千求一斗。
浩西堂见和因再用韵
释绍嵩（宋代）

行尽天涯西复东，大家闲作卧云翁。
纷纷燕雀休相羡，得丧悲欢尽是空。
琼花画轴
孔武仲（宋代）

我欲游广陵，江湖浩难涉。
喜有琼花枝，相随在巾箧。
北人初不识，谓是玉蝴蝶。
天妃绝世艳，乃以方妓妾。
古祠惟一株，他种不欲接。
春风乱百草，红紫门纷煜。
皓然姑射姿，岂少朱粉颊。
铁干已峥嵘，云朵正稠叠。
书林日清闲，万虑坐收摄。
悠然对妙笔，颇与幽兴惬。
彷佛未易得，吟思舌徒嗫。
钱谦斋新居
许棐（宋代）

住破吴松江上屋，杭州城外结新庐。未寻陆羽烹茶具，先借渊明种菊锄。

山入楼中成好句，月来窗下伴残书。御街车马无行处，谁肯抽身觅退居。
绯桃花
李咸用（唐代）

茫茫天意为谁留，深染夭桃备胜游。未醉已知醒后忆，

欲开先为落时愁。痴蛾乱扑灯难灭，跃鲤傍惊电不收。

何事梨花空似雪，也称春色是悠悠。
閒居书家
杨时（宋代）

虚庭幽草翠相环，默坐颓然草色间。
玩意诗书千古近，放怀天地一身閒。
疏窗风度聊欹枕，永巷人稀独掩关。
谁信红尘随处净，不论城郭与青山。
集句送罗上舍
何乔新（明代）

驱车上东门，游子暮何之。亲昵并集送，恨恨不能辞。

丈夫志四海，不得中顾私。及时当勉励，濯翼凌高梯。

惟念当离别，思心常依依。仰观南雁翔，音响一何哀。

起坐弹鸣琴，中心怆以摧。嘉会不可常，执手将何时。

抚心长太息，泫然沾我衣。愿言崇令德，以副饥渴怀。

安得凌风翰，送子俱远飞。
天马山庄纪兴奉怀马君 其二
朱浙（明代）

坐爱山中白日长，毁誉不到水云乡。苔封石磴芒鞋滑，花扑罂瓶村酒香。

老去一丘聊自足，古来万事定何常。自怜坐久青山客，十有九番春草芳。
一斛珠 其三
张元干（宋代）

一枝冰萼。鬓云低度横波约。醉扶曾罥乌巾角。长是春来，肠断扶钗落。
罗衣乍怯香风薄。夜深花困遮垂幕。不堪往事寻思著。休问尊前，客恶主人恶。
西江月 观蜀史梼杌王宗衍事
杨慎（明代）

舞影金波月浸，歌声玉叶云留。益州风物似扬州。

卓女烧春绿酹。

琼树何如锦树，缯楼却赛迷楼。露桃花下不知秋。

正是酒悲时候。
美女篇
商景徽（清代）

美女东城隅，红颜华灼灼。垂垂十二鬟，一一飞金雀。

初日照楼台，春游出宛洛。采桑攀远杨，搴芳捋丛薄。

行路何踟蹰，中心谅有托。不知谁家子，白马黄金络。

强言立道傍，翩然互酬酢。本非淇上姝，宁践桑中约。

家无薄幸儿，白头负前诺。赠妾双明珠，还君抵飞鹊。

日暮行归来，空闺守寂寞。
诉衷情
陈亮（宋代）

独凭江槛思悠悠。斜日堕林邱。鸳鸯属玉飞处，急桨荡轻舟。

红鸳岸，白苹洲。夜来秋。数声渔父，一曲水仙，歌断还愁。
玉楼春
杨泽民（宋代）

笔端点染相思泪。尽写别来无限意。祗知香阁有离愁，不信长限无好味。行轩一动须千里。王事催人难但已。床头酒熟定归来，明月一庭花满地。
赠礼部宋次道挽词
王珪（宋代）

平日朝廷重老儒，何人奕叶在清途。
吟笺夜月惊皴兔，谈尘春风落宝珠。
金石谁新三代乐，丹于空目两京图。
可怜东观书垂就，不得君前万岁呼。
过东吴
史弥应（宋代）

出郭乘清兴，扁舟一迅风。
山光真黛比，水色与天同。
宿鹭班班白，寒枫处处红。
谁知吾胜概，名冠甬句东。
渡黄河
范云（南北朝）

河流迅且浊，汤汤不可陵。
桧楫难为榜，松舟才自胜。
空庭偃旧木，荒畴余故塍。
不睹行人迹，但见狐兔兴。
寄言河上老，此水何当澄。
延之问及当涂近事云君殆能容忍我不及也胡不迁居于此便治馆因口占为谢
李之仪（宋代）

胯下淹时岂不知，故人疑我似阳痴。一廛固愿授陈相，只恐锋车便见追。
谢村
董嗣杲（宋代）

暮役朝行此可停，临平山色入船青。
烟窰惨淡多逃户，泥井虚圆有废亭。
贫衲施茶营屋小，老渔曝网绕篱腥。
客怀久困飘萧里，风撼枯桐不可听。
送宋钧秀才落第还乡
韩维（宋代）

漆雕不肯仕，仲尼悦其然。
乃知君子学，躁进非所先。
去圣邈千载，兹风复谁传。
趋营不自反，廉耻一以捐。
爱君抱冲淡，荣利不可迁。
读书本仁义，洞见末与颠。
失志不为辱，谋道方复坚。
临分求规言，顾我昧所宣。
愿君崇远业，无愧古人贤。
宿直里店二首
刘宰（宋代）

稻获田空宿水禽，去来终夜有清音。
投床卷客无他想，祗有江湖万里心。
题倪云林赠耕云东轩读易图
黄公望（元代）

君家书屋锁閒云，庭前丛桂吹清芬。东轩虚敞坐凉夜，扑帘香雾来纷纷。

金吹不动露华洁，月里仙人降瑶节。奇葩点缀黄金枝，灵种移来白银阙。

秋林潇洒秋气清，千竿修竹开前楹。自是燕山尚清贵，不与桃李争芳荣。

花下诗成日未尽，更喜幽人往来近。清绝何如元镇图，应识耕云是高隐。
答王无功问故园
朱熹（宋代）

我从铜州来，见子上京客。
问我故乡事，慰子羁旅色。
子问我所知，我对子应识。
朋游总强健，童稚各长成。
华宗盛文史，连墙富池亭。
独子园最古，旧林间新坰。
柳行随堤势，茅斋看地形。
竹从去年移，梅是今年荣。
渠水经夏响，石苔终岁青。
院果早晚熟，林花先后明。
语罢相叹息，浩然起深情。
归哉且五斗，饷子东皋耕。
寄魏倅万初
陈著（宋代）

衣冠古雅御风行，为我迟留半日程。
未盍簪时劳梦寐，一倾盖后见生平。
相看惟有兴亡叹，欠死难将出处评。
回首梅花古松下，忍寒终不惹春情。
端午日张园分题
韩元吉（宋代）

辇路逢端午，今年始赐休。
不知人世暑，还有水轩秋。
花气晴薰坐，湖光晚逼舟。
明朝又奔走，賸作片时留。
生查子·诉别
苏轼（宋代）

三度别君来，此别真迟暮。白尽老髭须，明日淮南去。
酒罢月随人，泪湿花如雾。后月逐君还，梦绕湖边路。
门下大资颜公挽诗三首
李弥逊（宋代）

东郡连墙日，行藏二纪馀。
空留冢上剑，不见枕中书。
山黑佳城必，堂阴旦宅虚。
悲心寄松槚，哀韵拥輀车。
别管韶夫
陆文圭（元代）

胸中耿耿挟孤征，刺口逢人辄论兵。投笔少年真燕颔，著鞭中夜忽鸡声。

功名险处方成就，节义穷时要讲明。别有中庸书一卷，劝君西谒范高平。
子夜四时歌五首
胡汝嘉（明代）

湘筠织成箔，瞥眼便相亲。
漫将心附郎，别有帘外人。
由桂林朔漓江至兴安
袁枚（清代）

江到兴安水最清，青山簇簇水中生。
分明看见青山顶，船在青山顶上行。
晓行南湖寄友
严嵩（明代）

远树犹含雾，澄流欲飐空。帆樯飞鸟外，箫鼓曙烟中。

映带江林出，萦回岛屿通。无因寄相忆，春草正蒙茸。
郊庙歌辞。享太庙乐章。光大舞
佚名（唐代）

大业龙祉，徽音骏尊。潜居皇德，赫嗣天昆。

展仪宗祖，重诚孝孙。春秋无极，享奏存存。
昼寝正酣以二十韵诗来亟为次韵
楼钥（宋代）

老氏正求知我希，吾今老矣更何之。
极知仕宦皆由命，纵有功名已过时。
览镜形容宁复我，还乡交友定从谁。
慈亲多幸方难老，家舅尤欣未觉衰。
教诲至今仍似旧，襟期暗合自相知。
新诗必使篇篇和，胜地还容处处随。
昼永剧谈俱喜听，夜深清坐更忘疲。
素钦行己初无玷，愿学持心不自欺。
紫橐清班叨预列，黄金横带忝同垂。
六旬顾我犹加懒，八秩如公尚自持。
但仰三尊知共庆，孰云十拗敢轻嗤。
无情到此方为达，省病从它不用治。
世事只将同蝶梦，人生几得见鸡皮。
观书自适非求解，杖策徐行莫厌迟。
俭素何妨贫胜富，优游真是乐忘饥。
虽然调乐无千指，尽喜当歌有十眉。
报谒要须亲自到，赴筵直以散为期。
醉翁雅意非谋醉，棋社清欢岂为棋。
白发只宜甘散诞，红尘任彼自奔驰。
安舆来往长陪侍，此意终身誓不移。
赠薛瑶英
贾至（唐代）

舞怯铢衣重，笑疑桃脸开。方知汉成帝，虚筑避风台。
再用前韵
郭印（宋代）

少年读书时，人谓未可量。
及乎泛官海，栗栗乘危航。
帆开风不顺，四望何淼茫。
为郎首已白，安能笑冯唐。
缅观乾坤大，分明一战场。
何异两虎斗，大小终死伤。
所嗟在诛求，舐米不止糠。
穷甿愁叹声，深秋听蛩螀。
皇穹未悔祸，尚纵兵戈猖。
遂令四海人，冥行日伥伥。
得非宿世业，今生来共偿。
否极泰自至，君臣严陛堂。
肯为阮籍醉，忍效接舆狂。
似闻申甫生，天遣佐宣王。
一展活国手，疾危救在肓。
庶几富斯民，家家有馀粮。
游秦园分韵得东字
李流谦（宋代）

爱春春浅如稚童，爱晴连日无雨风。闭门不出春笑侬，百年容易成老翁。

山茶经霜尚能红，小梅吹雪香正浓。盍不亟倒琉璃钟，主人好意客亦同。

粉笺乞句酬天公，笔端有气如白虹。少年射虎南山中，于今尘土蒙雕弓。

安得雷雨鞭蛰龙，拊髀浩气亦欲东。
春景 其一 落花香满泥
刘辰翁（宋代）

春去如流水，落花忙又忙。晴泥空满眼，陈迹尚馀香。

无计留枝上，愁人香路旁。雨馀金谷土，风动马嵬囊。

拾翠遗鸿爪，飞红入燕梁。遥怜妆堕马，寸步断人肠。
又旋风吟二首 其二
邵雍（宋代）

自是尧夫不善琴，非关天下少知音。老年难做少年事，年少不知年老心。

将养精神便静坐，调停意思喜清吟。如何医药不寻访，近日衰躯有病侵。
再答
韩琦（宋代）

拙者奔驰智者藏，细论朝体岂无伤。苍生困敝谁更化，贤弼优无自考祥。

四海唐虞终我事，三川风月且吾乡。军中不识阳春赠，几按青萍骇夜光。
彭永州夫人挽词
周必大（宋代）

梦虺端由庆阀钟，采萍来助大夫共。
化行闺壶衣无绿，行应箴图管有彤。
石窌方生汤沐邑，黄堈俄掩斧堂封。
不须更续更生传，自有丰碑记肃雍。
景祐释奠武成王六首
佚名（隋代）

维师尚父，四覆分封。
灵神峻密，祀事寅恭。
萧芗祗荐，飚驭排空。
如嵊如式，福禄来崇。
玲珑四犯
翁元龙（宋代）

窗外啼莺，报数日西园，花事都空。绣屋专房，姚魏渐邀新宠。葱翠试剪春畦，羞对酒、夜寒犹重。误暗期、绿架香洞。月黯小阶云冻。

算春将揽邮亭鞚。柳成圈、记人迎送。蜀魂怨染岩花色，泥径红成陇。楼上半揭画帘，料看雨、玉笙寒拥。怕骤晴，无事消遣，日长清梦。
绝句
贝守一（元代）

高车驷马谩相夸，竹榻蒲团属自家。
困睡饥餐何所有，一溪明月照梅花。
宿叶公棋阁
李洞（唐代）

带风棋阁竹相敲，局莹无尘拂树梢。日到长天征未断，

钟来岳顶劫须抛。挑灯雪客栖寒店，供茗溪僧爇废巢。

因悟修身试贪教，不须焚火向三茅。
偈倾一百六十九首
释智朋（宋代）

夜半明星，打失眼睛。
胡人多诈，未可全凭。
遭他冤害，始报不平。
挽林进士
刘克庄（宋代）

一门皆擢第，君独老儒冠。
试卷年年纳，经书日日看。
文为前辈赏，命合主司难。
遥想泉台恨，铭旌未写官。
禅人并化主写真求赞
释正觉（宋代）

出入离微，偏正之机。
变通动静，杀活之柄。
飞流电火兮持林际之威权，函盖乾坤分得云门之号令。
相随百草头边，恰恰初无欠剩。
浪淘沙 七夕
俞绣孙（清代）

风紧暮云浮。独倚危楼。伤心转自恨牵牛。何事聘钱偿未得，自自离愁。

佳节喜逢秋。灵鹊桥头。银河风浪夜悠悠。莫道人间容易别，天上难留。
太皇太后合春帖子六首
苏颂（宋代）

气至风条达，阳升土坟盈。
芸芸生物遂，两两泰阶平。
次韵高子勉十首
黄庭坚（宋代）

少年基一篑，长岁足三余。
忽作飞黄去，顿超同队鱼。
尊前八采句，窗下十年书。
定作牛腰束，传抄听小胥。
夜读范至能揽辔录言中原父老见使者多挥涕感
陆游（宋代）

公卿有党排宗泽，帷幄无人用岳飞。
遗老不应知此恨，亦逢汉节解沾衣。
雨中闻端叔敦素饮作此寄之
释德洪（宋代）

但见杯中春泼面，不知门外雨翻盆。人间万事一虻蚊，正恐卷毡为鳖饮。

何妨跨项作猿蹲，此生随处有乾坤。短李貌和髯似棘，王郎耳热气如霓。

不知今日是何时，醉乡城郭无关钥。世路风波太崄巇，且看相枕烂如泥。
题画建溪图
方干（唐代）

六幅轻绡画建溪，刺桐花下路高低。

分明记得曾行处，只欠猿声与鸟啼。
持敬斋为南昌经历周文远作
杨荣（明代）

吾闻古君子，主敬心不移。戒惧乎未睹，慎防乎自欺。

所以造至德，俯仰无忸怩。周君务脩省，兢业恒自持。

凛如履冰际，惕若临深时。发言戒轻妄，周旋思中规。

一朝荷恩命，赞政江之西。郡斋揭华扁，动静体无违。

惓惓夙夜间，谨此心术微。以兹方寸中，皎皎生光辉。

门庭杜私谒，田野争讼稀。美哉持敬功，远大由此跻。

勉旃保终始，峻擢应有期。
秋怀
卫宗武（宋代）

凉飚翦菑翳，万山缩鳞甲。
水镜滓不留，千尺见毛发。
凄风日以高，物华寝朘削。
机杼轧晨霜，砧杵捣寒月。
孤暌不成寐，耿耿至明发。
何处一声秋，停云吹欲裂。
缘识
宋太宗（宋代）

耳根唯愿常清静，更得四时风雨顺。
开得眼来一切心，尽为好事善相近。
游清都观寻沈道士得清字
许敬宗（唐代）

幽人蹈箕颍，方士访蓬瀛。岂若逢真气，齐契体无名。

既诠众妙理，聊畅远游情。纵心驰贝阙，怡神想玉京。

或命馀杭酒，时听洛滨笙。风衢通阆苑，星使下层城。

蕙帐晨飙动，芝房夕露清。方叶栖迟趣，于此听钟声。
景龙中嘲宰相歌
佚名（唐代）

礼贤不解开东阁，燮理惟能闭北门。
清平乐
晁补之（宋代）

寒风雁度。声向千门去。也到文闱校文处。也到文君绣户。

背灯解带惊魂。长安此夜秋声。早是夜寒不寐，五更风雨无情。
中秋步月
安祯（清代）

溪畔长吟处处虫，村头皎皎月当空。自怜短发如霜白，且喜衰颜借酒红。

萤光照耀河山外，爽气清凉宇宙中。鏖战文场今夜尽，谁人高步广寒宫。
京城借永福寺漆台占似王城山
文天祥（宋代）

心如明镜台，此言出浮屠。
后来发精义，并谓此台无。
此台已是赘，何况形而器。
圆释正超然，点头会意思。
多谢城山翁，一语迎禅锋。
顾我尘俗人，与物方溶溶。
买花
方回（元代）

客中无玩好，日喜买花看。
酒债千金易，春晴一刻难。
担惊红杏过，案惜玉梅几。
蜂蝶知何处，犹应怯晓寒。
古意
释文珦（宋代）

自昔真仙道，恬淡而无为。
以之固灵根，远寄或可期。
秦皇与汉武，纵欲不知疲。
既已长中国，复欲威四夷。
其性忍而愎，举非仙者资。
天监常昭晰，讵容肆谩欺。
不自省其衷，妄冀苟得之。
所愿竟无成，徒为后人嗤。
夏日閒居乐 其一
王洪（明代）

绿竹苍松引夏凉，方塘曲沼藕花香。千峰独对空山静，一鸟不花清昼长。

舂得细粮如玉子，酿来新酒胜璚浆。人生快意能如此，何用荒唐入醉乡。
重到南头
陈墀（明代）

轺车两度海之涯，历历云山眺望赊。鬟髻短裙归洞女，蓬门矮屋卖盐家。

半生不愧关西节，万顷还乘博望槎。赢得耕农笑相迓，道傍争献长官茶。
题疏山一览亭
曾丰（宋代）

孤绝招邀杜道过，支筇不足更扪萝。
旁无断岸乾坤大，上有余天日月多。
道限与空归不二，色尘随幻入无何。
虚中元自寄吾实，往古来今不可磨。
芗林五十咏·幕翠庭
杨万里（宋代）

软甃琉璃地，生揉翡翠帏。
莫教星月入，玉镜点金徽。
题虎邱剑池二首 其一
孙觌（宋代）

猘子龂龂老更狂，潭空百尺卧干将。但令雷焕占牛斗，不用朱云请尚方。
送昆山州教刘表侄
方回（元代）

紫阳山下世婚姻，几度家因火后贫。
早是前修曾种德，政须后嗣更禔身。
秋霜白笔辞台掾，夜雨青灯管士人。
硕果元来真不食，未妨徐动蛰雷春。
皇后庙十五首 其七 懿德皇后室用《顺安》。
郊庙朝会歌辞（宋代）

王门禀庆，帝族惟贤。功存内治，德协静专。流芳图史，垂范纮綖。

新庙有侐，祀礼昭然。
送抚宁侯朱永北征
章懋（明代）

单于猎骑惊云中，羽书夜入甘泉宫。君王抚髀思颇牧，将军勇略千人雄。

去年征南闻凯奏，侯印腰间大如斗。今年北征初受脤，剑锋拟斫楼兰首。

铁马横行塞草春，阴山瀚海无烟尘。归来看取麒麟阁，汉家卫霍何其人。
再用前韵酬达夫 其二
刘弇（宋代）

九重城阙凤凰楼，金碧觚棱晓日浮。和气已从天上落，寒乡莫赋畔牢愁。
癸未偕子仲
彭汝砺（宋代）

泛泛林边晚，扁舟忆五湖。丹青难作赋，水墨好为图。

龙蛰云长在，霜寒草自枯。诗翁足幽兴，潇洒在蓬壶。
示徒
释居简（宋代）

东山不管诸庄旱，无人领话最忧深。儿孙渐渐生涯别，翻笑当年错用心。
次韵仁近见和怀归五首
方回（元代）

端能何地脱尘寰，万壑松风梦寐间。
无限三槐仍九棘，孰知东国与西山。
声名赫奕终非福，滋味悠长莫若閒。
马足车轮不到处，陶门惟有昼常关。
偈答王侍郎
宋祁（宋代）

遮莫传衣去，饶他舍筏回。
雪虽炉上见，珠自髻中来。
劫劫无真谛，人人止妄猜。
公知兜率否，举足便尘埃。
治平丁未仲秋游伊洛二川六日晚出洛城西门宿
邵雍（宋代）

向晚驱车出上阳，初程便宿水云乡。
更闻数弄神仙曲，始信壶中日月长。
答巾石翁赠别
庞嵩（明代）

千里游遨得再同，共看新月坐光风。有言话到无言处，归棹嬉游自在中。
金缕曲 题陈竹珊且高歌图
周寿昌（清代）

泪洒新亭雨。问苍茫、天荒地老，寄愁何处。除却美人花月夜，都是寂寥尘土。

幸点笔、歌裁金缕。一笛玉鬟能醉客，更喃喃、诉尽鹦歌语。

山影缺，乱红补。

呼童洗砚波凝雾。绕危桥、清泉白石，游鱼三数。拌取高歌凭解恨，转怕歌长调苦。

尽快意、星初月午。试唱晓风杨柳曲，便丝丝、怎绾劳人住。

浮大白，为君舞。
海蛳
吴孚恩（清代）

螖䗰搜螺属，𧊞𧍧出海涯。惟蛳形较瘦，佐馔味殊佳。

髻细青回黛，纹纤紫旋緺。嘘涎差异蛞，负壳略同螷。

𡼼漯滋生易，零星蠕动皆。尾原难自断，头岂忍常埋。

雨歇齐缘岛，潮平密瓣𥱼。掬应来浣女，拾更有邻娃。

披砾筛鱼箵，淘沙湿凤鞋。浮屠层仿佛，湘簟粒分排。

姜豉祛腥称，椒香点厣谐。漉羹微下酒，拨火迅投䕸。

轑想铜鎗滑，盛先玳碗揩。蘸盐疑雪渗，绽縠想风𩘅。

盎簇江𧎼共，盘堆石𧉧偕。来尖初试剪，剜肉欲携钗。

珠曲针穿蚁，钳交角透蜗。澈牙喷玉屑，触趾响瑶阶。

珍笑蜊充错，羞嗤卵作膎。荐新从甓社，唤卖踏花街。

村酿凭增价，禅镫可破斋。肥输三泖鳜，鲜夺五湖鲑。

击钵催吟兴，分笺惬素怀。深惭拈险韵，挦扯扯入诗牌。
述志诗
洪秀全（清代）

手握乾坤杀伐权，
斩邪留正解民悬。
眼通西北江山外，
声振东南日月边。
展爪似嫌云路小，
腾身何怕汉程偏。
风雷鼓舞三千浪，
易象飞龙定在天。
江南二首
陆龟蒙（唐代）

便风船尾香粳熟，细雨层头赤鲤跳。

待得江餐闲望足，日斜方动木兰桡。

村边紫豆花垂次，岸上红梨叶战初。

莫怪烟中重回首，酒家青纻一行书。
戏作试问堂前石五首·其一
虞集（元代）

试问堂前石，来今几十年？
衰颜空雨雪，幽致自风烟。
微醉寒堪倚，孤吟静更眠。
旧湖春水长，谁系钓鱼船。
梅花集句 其一三○
李龏（金朝）

宛陵堂下探梅时，淑气随风裂麝脐。昨夜小园春已老，落花枝上鹧鸪啼。
失题二首
苏轼（宋代）

足蹑平都古洞天，此身不觉到云间。
抬眸四顾乾坤阔，日月星辰任我攀。
呈豹林伯进斋表叔
陈宗远（宋代）

曲迳禅房午，幽风动古林。
泉声落涧静，磬韵隔云深。
空谷留禽语，青山洗客心。
顿然忘谷想，来此不妨吟。
贤者之孝二百四十首 其二一五 阳城
林同（宋代）

学者学为孝，诸生欠讲明。谒归二十辈，毋乃为阳城。
经抚河遇雪舟中睡午方起
刘炳（明代）

沙溪风寒飞雪狂，风大不敢开篷窗。蒙头裹被睡过午，柁底浪篷声舂撞。

岸上枫林茅屋小，新年家家无米粜。土灶作炊烟满船，灰压湿薪蚯蚓叫。

山僮不谙途旅艰，靴绽衣薄双眉攒。艰难末路乃如此，富贵有梦真邯郸。

却忆琼林侍宫膳，雪花不入黄金殿。酒上朱颜万国春，花簪乌帽千官宴。

锦笺彩笔赐题诗，仙仗频移出苑迟。衣惹御香罗袖窄，马蹄归踏杏花泥。
偶作二首
高蟾（唐代）

丁当玉佩三更雨，平帖金闺一觉云。

明日薄情何处去，风流春觉不知君。

霞衣重叠红蝉暖，云髻葱笼紫凤寒。

天上少年分散后，一条烟觉若为看。
宿钓台
王称（宋代）

高堂薄层霄，仰视烟霞深。羊裘昔何为，遗身在云林。

汉宫久荒凉，霸业成古今。飘飘钓台丝，尚尔清烦襟。

几年倦羁旅，扁舟宿溪滨。折芳欲有酬，洒酒弦素琴。

临流恍中夜，霄汉星光沉。
诗偈 其九十七
庞蕴（唐代）

道是无为道，修人自有为。假即无头数，真中实是稀。
题齐政壁
王洋（宋代）

柳经沈雨舞腰慵，莺入新阳曲未终。
照径自藏尘外境，憎花不爱世间红。
桥分知为前溪改，寺远因寻别路通。
更待薰风日清永，长歌呼就满蒲风。
丛台
苏过（宋代）

百尺危台高入云，欲将罗绮炫强秦。长平一战坑俱满，台上应无豪杰人。
丁未秋七月赴城监修圣庙途遇风雨二首 其一
安昶（清代）

新秋一叶下梧桐，又放轻舟乘好风。双桨急翻溪水绿，半帆低压蓼花红。

回瞻堠岭冥濛里，遥望龙峰杳霭中。屈曲隆亭犹未远，黑云如墨蔽长空。
寄邓志宏五首
邓柞（宋代）

中原回首涕沾裳，谁是当时柱石强。
会唤谪仙天上去，扶将日毂出扶桑。
塔院小屋，四壁皆是卿相题名，因成四韵
徐夤（唐代）

雁塔搀空映九衢，每看华宇每踟蹰。题名尽是台衡迹，

满壁堪为宰辅图。鸾凤岂巢荆棘树，虬龙多蛰帝王都。

谁知远客思归梦，夜夜无船自过湖。
步西湖次韵徐南卿
陈造（宋代）

诗课逭离索，萧窗谁肯临。
语方逢众怒，自诧用功深。
未讥辞穷鬼，才堪被笑林。
旧交多册府，肯信有湮沈。
俳体戏书二首
方回（元代）

世变茫茫不可期，珊瑚作婢捣黄糜。
八千里有假附子，二十年黄生荔枝。
司马梦迷苏小小，屏山诗痛李师师。
只应骨朽心犹在，倒海难湔万古悲。
寄俦弟
吴俨（明代）

故国青山好，春来梦不真。去家虽太近，犹是未归人。
庆元乙卯某与欧阳伯威葛德源俱年七十适敝居
周必大（宋代）

结茅近市压平川，围棘争门想少年。
鹿记杨侯歌始举，鹤归丁令化飞仙。
诗场曾作推敲手，文会今随出入肩。
同甲唱酬殊未已，首篇聊记老而传。
三月晦日与诸兄为真率之约徘徊石马晚集保福偶成短句奉呈聊发一笑
朱熹（宋代）

春服明朝换，晴川涨绿阴。追随皆胜侣，邂逅即初心。

社迹莓苔皆，禅扉竹树深。移尊真惜日，毕景共披襟。

俭德遵贤范，哇词愧雅音。清和应更好，逸想寄云岑。
送江天多之淮东梁县迎先尉公柩兼陈言行省二首 其一
汪炎昶（宋代）

淮县当年逼塞垣，乃翁采棒此悬门。馀威尚可消奸猾，故老应思识子孙。

几岁荒邱埋月冷，九秋丹旐逆风翻。访求合有遗文在，归与乡闾共讨论。
送道士薛季昌还山
李隆基（唐代）

洞府修真客，衡阳念旧居。将成金阙要，愿奉玉清书。

云路三天近，松溪万籁虚。犹期传秘诀，来往候仙舆。
对春二首
李廌（宋代）

半阴半晴恼乱我，不禁春意惟殢春。
黄莺丁宁舌初转，杨花轻盈来弄人。
东家秋千多美女，舞腰娉婷衣金缕。
彩索徘徊渐渐高，墙头见人羞欲住。
柳下谁家薄媚郎，立马昂头不肯去。
次韵钱逊叔独鹤图三首 其二
吕本中（宋代）

粉墨半销翎翅短，正如衰发不胜簪。可怜少保功名误，写此凌云意不堪。
和吴兰柴过常山作
周恭先（清代）

太行东下俯苍冥，正定城高压井陉。万里河山归睥睨，百年烽井静郊坰。

远帆落照滹沱水，匹马秋风麦饭亭。欲访居人寻旧事，酒帘垂处柳青青。
大易吟
邵雍（宋代）

天地定位，否泰反类。
山泽通气，损咸见义。
雷风相薄，恒益起意。
水火相射，既济未济。
四象相交，成十六事。
八卦相盪，为六十四。
寄休宁宰唐子华
袁华（明代）

尽说休宁邑宰贤，清诗多与画俱传。弹琴垂帘白日静，种花满郭青山连。

叶县归来候凫舄，沤波浩荡放渔船。公馀镇日浑无事，好写新诗寄一篇。
和张规臣水墨梅五绝·其二
陈与义（宋代）

病见昏花已数年，只应梅蕊固依然。
谁教也作陈玄面，眼乱初逢未敢怜。
和同年卢都转雅雨红桥修禊原韵 其二
戴亨（清代）

裙屐才名尽少年，彩毫争艳万花前。纷趋巨壑沧溟外，罗列群峰太华巅。

晓日僧开无碍塔，春风人坐总宜船。炊烟一片晴光合，遥指江城碧树圆。
梅花落
刘方平（唐代）

新岁芳梅树，繁花四面同。
春风吹渐落，一夜几枝空。
少妇今如此，长城恨不穷。
莫将辽海雪，来比后庭中。
送袁鲁望会试
王世贞（明代）

把酒河梁白日垂，霜风游子重凄其。十年艺苑称先辈，此日公车未后时。

冀北人来金作帖，河东赋就色为丝。中朝岂少鹓行旧，肯向青山问桂枝。
东庄书寄尉氏胡柏林
左国玑（明代）

我宿东皋旧草堂，六月灌木吹云凉。披襟时弄碧天月，独醉山花发兴狂。

因逢道士海上客，南出蓬池云路长。为予问讯蓬池子，阮公啸台今亦圮。

步兵酒兴名天衢，不醉空随世人死。我田黍熟垂黄金，我屋曲糵山嵚岑。

新秋酿瓮一百石，何不遥来欢此心。君不见雄虺九首气吞海，当衢一号万夫醢。

北窗日午眼未开，烟萝挂壁流莺待。起向当窗弄木瓢，颓然卧看浮云改。
贺宋嗣宗除岳阳守五绝
史尧弼（宋代）

鼎就轩皇上白云，遗音那复数韶韺。
湖山依旧鱼龙在，要识当时奏乐声。
蓝溪休沐，寄赵八给事
钱起（唐代）

虫鸣归旧里，田野秋农闲。即事敦夙尚，衡门方再关。

夕阳入东篱，爽气高前山。霜蕙后时老，巢禽知暝还。

侍臣黄枢宠，鸣玉青云间。肯想观鱼处，寒泉照发斑。
城南
张籍（唐代）

漾漾南涧水，来作曲池流。言寻参差岛，晓榜轻盈舟。

万绕不再参，千寻尽孤幽。藻涩讶人重，萍分指鱼游。

繁苗毯下垂，密箭翻回輈.曝鳖乱自坠，阴藤斜相钩。

卧蒋黑米吐，翻芰紫角稠。桥低竞俯偻，亭近闲夷犹。

目为逐胜朗，手因掇芳柔。渐喜游来极，忽疑归无由。

气状虽可览，纤微谅难搜。未听主人赏，徒爱清华秋。
朱丈朝宗索壶村落成之集次韵简之
蔡戡（宋代）

我本岩壑姿，浪谓蓬瀛客。下惠犹三黜，孟公甘百谪。

况如腹背毛，敢意青云翮。一麾江海去，自分仙凡隔。

税驾荆溪东，屏居在幽穴。虽无二顷田，赖有一区宅。

壶村咫尺地，聊以适其适。公家百亩园，下视云梦窄。

风云满襟袖，烟霞拂巾帻。清溪一派流，端疑巨灵擘。

桃李自成蹊，皆公手封植。顾我郐无讥，敢比齐楚国。

大厦未落成，何事先促迫。一笑真莫逆，两贤岂相厄。

我贫釜生鱼，传家尚清白。八珍绝肥甘，一枕但甜黑。

抹月批清风，客至聊具食。乃知造物公，独此每无择。

书生耳目寒，得之即声色。公若肯一来，与公分所得。
立春 其三
虞俦（宋代）

花柳争春岁岁同，美人剪綵莫言功。谁知造物初无物，只在洪钧一转中。
明皇
杨亿（宋代）

玉牒开观检未封，斗鸡三百远相從。
紫云度曲传浮世，白石標年凿半峰。
河朔叛臣惊舞马，渭桥遗老识真龙。
蓬山钿合愁通信，回首风涛一万重。